इंडियन प्रीमियर लीग (आईपीएल) 2018 में इस बार हर मैच रोमांच की पराकाष्ठा तक पहुंच रहा है. मुंबई इंडियंस के 20 वर्षीय मयंक मार्कंडेय ने अपने दूसरे ही मैच में अपनी अद्भुत गेंदबाजी से प्रभावित किया, उन्होंने अपने चार ओवर में 23 रन देकर चार विकेट झटके. मुंबई इंडियंस उनके इस प्रदर्शन से जीत की स्थिति में पहुंच गई थी. लेकिन सनराइजर्स हैदराबाद के लिए दीपक हुड्डा (नाबाद 32, 25 गेंद में एक चौका और एक छक्का) एक छोर पर डटे रहे, जिससे घरेलू टीम उतार-चढ़ाव भरे इस मुकाबले को जीतने में सफल रही. सनराइजर्स हैदराबाद ने अंतिम गेंद तक चले रोमांच में मुंबई इंडियंस को एक विकेट से हरा दिया. सनराइजर्स हैदराबाद की शानदार गेंदबाजी के सामने मुंबई इंडियंस की टीम बल्लेबाजी का न्योता मिलने के बाद आठ विकेट गंवाकर 147 रन ही बना सकी थी. लेकिन मयंक मार्कंडेय की लाजवाब गेंदबाजी के दम पर उसने इस छोटे लक्ष्य का अच्छा बचाव करने का प्रयास किया.